text: 
  Klokken 00.32 dansk tid faldt de første bomber over Bagdad.
  
  Klokken 01.35 sendte den israelske radio advarsler til befolkningen om 
  at søge beskyttelse og finde gasmaskerne frem.
  
  Klokken 01.38 var Bagdad en død by.
  
  " Byen er total mørk. Stilheden er nærmest larmende. En kølig brise 
  blæser gennem byen, " rapporterede CNN-journalisterne fra Bagdad.
  
  " Dette har været et overraskelses-angreb. Det er utroligt, at byen 
  ikke var mørkelagt, da angrebet kom.
  
  Så vidt vi kan se fra hotellet, har ødelæggelserne hidtil været 
  begrænsede og meget målrettede. Det kunne tyde på, at angrebet skal 
  ses som en alvorlig forskrækkelse til Irak. Hvis USA ville, kunne man
   sagtens have bombet det meste af byen i stykker. "
  
  HELVEDE ER LØS
  
  Kl. 01.44, dansk tid, brød helvede løs igen over Bagdad. En 
  infernalsk larm af bomber, eksplosioner og antiluftskyts.
  
  " Raffinaderiet er ramt igen. Flammerne står op i horisonten. Dette 
  er det voldsomste angreb hidtil. Bomberne faldt en halv mil fra 
  hotellet, " rapporterede John Hollimann, Bernard Shaw og veteranen fra 
  Vietnam, krigsreporter Peter Arnett.
  
  
  
  